google/wiki40b huggingface dataset:
Jegor Kreed

Elukäik

Jegor Kreed (kodanikunimega Jegor Bulatkin) sündis vene isa ja vene-eesti ema pojana Penzas.
2011. aastal ilmus internetis tema esimene video "Любовь в сети" (Ljubov v seti 'Armastus võrgus'). 2012. aastal võitis ta lauluvõistluse Звезда ВКонтакте — Пятый канал parima hiphop-projekti kategoorias, mille järel ta esines oma lauluga "Вдохновение" ('Inspiratsioon') ühes Peterburi peamistest meelelahutuskohtadest, Oktjabrski kontserdisaalis. 
2013. aasta aprillis sõlmis Kreed lepingu Black Star Inc. labeliga.
2014. aastal avaldas ta laulu "Самая самая/Samaja samaja" ('Kõige-kõige'; 135 mln vaatamist), mille tema ja teised loomeprotsessis osalenud kirjutasid 15 minutiga. 17. detsembri 2017 seisuga on laulu videot YouTube'is vaadatud veidi üle 120 miljoni korra.
2. aprillil 2015 ilmus Kreedi esimene stuudioalbum "Холостяк/Holostjak". Sellest albumist pärinevad hitid "Невеста/Nevesta" (70 mln vaatamist) ja "Будильник/Budilnik" (150 mln vaatamist). 25. juulil 2015 esines ta festivalil Europa Plus LIVE 2015, mis toimus Moskvas Lužniki spordikompleksis.
31. detsembril 2015 esitas ta aastavahetuse telesaadetes laulu "Самая самая" ('Kõige-kõige') ja "Закрой глаза" ('Sule silmad'). 1. jaanuaril 2016 esitas ta telesaates "Uusaasta Goluboi Ogonjok 2016" koos Jossif Kobzoniga laulud "Самая самая" ja "Надежда" ('Lootus').
26. märtsil 2016 ei lubatud Kreedi Ukrainasse. Sissesõidukeelu põhjuseks võis olla see, et laulja hakkas müüma pileteid oma eelseisvatele kontsertidele annekteeritud Krimmis, mis pidid toimuma 22. aprillil ja 1. mail.
2016. aasta mais andis Kreed koos Timatiga välja laulu "Где ты, где я" ('Kus oled, kus olen'), mis sai YouTube'is üle 190 miljoni vaatamise. Seejärel avaldas Kreed hitid "Мне нравится" ('Mulle meeldib'), "Мало так мало" ('Vähe siis vähe') ja "Если ты меня не любишь" ('Kui sa mind ei armasta').
Aastal 2018 tõestas Kreed populaarsust selliste hittidega nagu "Gucci" (koos Timatiga) ja "Цвет настроения чёрный" ('Meeleolu on must'; koos Filipp Kirkoroviga).
2019. aastal loobus Kreed label'ist Black Star.
Tytti Isohookana-Asunmaa

Tytti Isohookana-Asunmaa (sündinud 18. veebruaril 1947 Haukipudases) on Soome poliitik. Ta oli 26. aprillist 1991 kuni 12. aprillini 1995 kultuuriminister Esko Aho valitsuses.
Ta kuulub Soome Keskerakonda.
Ta oli Eduskunna liige 1983–2003.
Tytti Isohookana-Asunmaa on riigiteaduste doktor. Ta on töötanud Oulu ülikooli ajaloo ja ühiskonnateaduste lektori ja dotsendina.
Eesti Kultuurkapitali kirjanduse sihtkapital

Eesti Kultuurkapitali kirjanduse sihtkapital on üks Eesti Kultuurkapitali sihtkapitale, mis toetab Eesti kirjandusega seonduvaid tegevusi. Sihtkapitali eesmärk on "eesti kirjandusliku kõrgkultuuri ja kirjanduse populariseerimise edendamine". 
Sihtkapital annab igal aastal välja Eesti Kultuurkapitali kirjanduse sihtkapitali preemiaid.
Al-Qarawiyyini ülikool

Al-Qarawiyyini ülikool (ka Al-Karaouine ülikool; inglise keeles University of Al Quaraouiyine) on ülikool Marokos Fèsas; arvatavasti maailma vanim ülikool.
Ülikool asutati 859.
Ülikoolis õpib üle 8000 üliõpilase (2012).
Emre Mor

Lapsepõlv

Emre Mor sündis ja kasvas üles Taanis Kopenhaageni äärelinnas Brønshøjs. Tema isa on türklane ja ema Türgi-Makedoonia päritolu. Ta on Galatasaray toetaja. Mor räägib taani ja inglise keelt. Ta ei räägi türgi keelt.

Algusaastad

16-aastaselt oli ta 2013. aasta detsembris Saint-Étienne'iga proovitreeningul, kuid ei saanud lepingut. 
Mor mängis Lyngbys U17 ja U19 tasemel enne klubist vabastamist 2015. aasta jaanuaris. Klubi sõnum oli: " järeldus on, et talent ei saa Lyngby Boldklubis lunastada ".

FC Nordsjælland

31. jaanuaril 2015 kinnitati, et Mor on sõlminud lepingu FC Nordsjællandiga, ehkki teda olid jälginud ka teised klubid Superligas ja välismaal. Algne eesmärk oli, et Mor mängiks U19 jaoks. 
Mor tegi ametliku debüüdi FCNis 28. novembril 2015. Mor alustas pingil, kuid asendas Guðmundur Þórarinssoni 84. minutil 0-1 löögiga Randers FC vastu Taani Superligas. Järgmisel võistlusmängul pärast debüüti oli Mor mängus Brøndby IF vastu. Mori tulemus teenis talle uue lepingu ja algkoosseisu saamise, mis algas 2016. aasta jaanuaris.

Borussia Dortmund

2015. aasta lõpus oli Mor seotud Borussia Dortmundiga. Borussia Dortmund kinnitas lepingu allkirjastamist 7. juunil 2016 ja teatas, et sõlmis Moriga viieaastase lepingu. Aastatel 2016-17 tegi ta vaid 12 esinemist mängu Bundesligas ja UEFA Meistrite Liigas Borussia Dortmundi ajal, tavaliselt paremal ääres või ründava keskvälja asendajana.

Celta Vigo

29. augustil 2017 allkirjastas Mor lepingu Hispaania klubiga Celta Vigo.

Koondisekarjäär

Ta esindas Taanit oma U17, U18 ja U19 meeskonnas. Kuid 2016. aastal ta vahetas esinduse Türgi jalgpalliliidu vastu, tema isa, kes pidi allkirjastama Emre kodakondsuse paberid vanglas, Emre kutsuti kuni Türgi U21 meeskonda ja kutsuti 2017 UEFA Euroopa alla 21-aastaste meistrivõistluste kvalifikatsioonimängule Slovakkia U21 vastu.
Mori debüütmäng Türgi meeskonnas toimus Montenegro vastu Antalyas 2016. aasta mais. Ta oli kaasatud Türgi kõrgema meeskonna meeskonda UEFA Euro 2016 mängudeks, kus ta oli vanuse poolest turniiri kolmas mängija. Ta pääses mängu pingilt, et asendada Cenk Tosuni Türgi avamisel Euro 2016 mängus Horvaatia vastu. Ta oli samuti osa algkoosseisu 11-st viimases matšis, Türgi mängis 2016. aasta Euroopa meistrivõistlustel Tšehhi Vabariigi vastu ja tegi väravasöödu Burak Yılmazile esivärava saamiseks.
Albrecht II (Braunschweig-Wolfenbüttel-Göttingen)

Albrecht (ladina Albertus; u. 1268 – 22. september 1318), kutsutud Paksuks (pinguis), oli Braunschweig-Lüneburgi hertsog.
Bernhard Nikolaus Kaster

Bernhard Nikolaus Kaster (sündinud 1. novembril 1957 Trieris) on Saksamaa Kristlik-Demokraatliku Liidu (CDU) poliitik. Alates aastast 2005 on ta CDU/CSU Bundestagi fraktsiooni parlamentaarne tegevjuht ja Saksa-Vene saadikuterühma esimees.

Haridus ja kutseala

Pärast kooli lõpetamist 1975 alustas Kaster haridusteed Rheinland-Pfalzi liidumaa Trieri ringkonnavalitsuse haldusteenistuses. Mayeni Rakenduskõrgkooli lõpetas ta 1982 diplomeeritud haldusametnikuna. Pärast seda asus Kaster täitma kaitsejõudude rekvireerimisameti juhataja asetäitja kohustusi Trieri valitsusringkonnas.1992 asus ta tööle Rheinland-Pflazi liidumaa Sise- ja Spordiministeeriumisse. Aastatel 1994–1997 oli ta tervishoiuteenuse haldusjuht.

Partei

1976. aastal astus Kaster Kristlik-Demokraatlikku Liitu (CDU) ja temast sai Junge Unioni liige. Alates aastast 2000 oli Kaster Trier-Saarburgi CDU kohaliku omavalitsuspoliitika ühenduse esimees. Pärast seda, kui ta oli aastatel 1990–1997 olnud Trieri linna CDU maakonna organisatsiooni aseesimees, valiti ta 14. mail 2007 maakonna esimeheks. 28. novembril 2009 kinnitati ta sellesse ametisse.

Avalik teenistus

Aastatel 1997–2002 oli Kaster otse valitud linnapea Trieri – ümbruskonna ühendomavalitsuses. Aastatel 1989–1997 kuulus Kaster Trieri linnavolikogusse.
Alates 2002. aastast on ta Saksamaa Bundestagi liige. Aastatel 2002–2005 oli ta eelarvekomisjoni liige ja seal põhiraportöör Liitvabariigi kantsleri kantselei ning Saksamaa valitsuse Pressi- ja Informatsiooniameti juures (BPA). Alates 29. novembrist 2005 on ta CDU/CSU Bundestagi fraktsiooni tegevjuht ning Saksa-Vene saadikuterühma esimees.
Kaster valiti 2002 Rheinland-Pfalzi liidumaa nimekirjas, 2005. aastal 43,1 protsendiga esmastest häältest, 2009. aastal 45,7 protsendiga ning 2013. aastal 48,8 protsendilise otsemandaadiga Trieri valimisringkonnas Bundestagi liikmeks.

Muud tegevused

Kaster on Euroopa Liidu saadikuterühma liige.

Isiklikku

Bernhard Kaster on abielus ja kahe tütre isa. 2012 autasustati teda Malta ordu teenistusordeniga Pro Merito Melitensi.
Anu Hint

Anu Hint (sündinud 8. novembril 1961) on eesti moekunstnik ja õppejõud.
Ta õppis aastatel 1968–1973 Tallinna 34. 8-klassilises Koolis ja aastatel 1973–1979 Tallinna 46. Keskkoolis. Aastatel 1980–1985 õppis ta ERKI-s moeeriala.
Ta disainis rõivad filmi "Need vanad armastuskirjad" jaoks.
Nikki Reed

Nicole Houston Somerhalder (sünninimi Nicole Houston Reed; sündinud 17. mail 1988 West Los Angeleses) on USA näitleja, laulja, laululooja, stsenarist ja modell. Ta sai kuulsaks 2003. aastal osaga filmis "Thirteen" ("Kolmteist"; lavastaja Catherine Hardwicke). Reed on näidelnud muu hulgas filmides "Lords of Dogtown" ("Dogtowni peremehed"; 2005) ja "Mini's First Time" ("Mini esimene kogemus"; 2006). Ta kehastab vampiir Rosalie Hale'i "Videviku" saaga filmides (2008–2012).
Aastail 2011–2015 oli ta abielus laulja Paul McDonaldiga ja 2015. aastal abiellus ta näitleja Ian Somerhalderiga.
Eestimaa Ametiühingute Kesknõukogu

Eestimaa Ametiühingute Kesknõukogu (ka Eestimaa Ametiühisuste Kesknõukogu; lühend EAK) oli aastatel 1917–1922 Eesti ametiühingute keskne organ.
EAKi eelkäija oli Tallinna Ametiühisuste Keskbüroo.
Kesknõukogu häälekandja oli Töö Hääl.
Kesknõukogu eestvedamisel toimus 1919. aasta 30.–31. augustil I ülemaaline ametiühingute kongress, mille Eesti Vabariigi valitsus saatis laiali.
Loomade homoseksuaalne käitumine

Putukatel

Teadlaste uurimistööde põhjal harrastavad näiteks emased sidrunikärsakad lesbisuhteid, et end isastele nähtavamaks teha.

Laborihiirtel

Laborikatsetel on teadlastel õnnestunud muuta üheainsa geeni kustutamisega emashiired lesbiliseks. Geenmuundatud hiired soovivad paarituda samast soost laborihiirtega. Teadlased on pikka aega otsinud homoseksuaalsuse ja geneetika vahelist seost, ent viimatise uurimuse juures osalenud akadeemikute sõnul pole praegu võimalik öelda, kas nende avastus on kuidagi oluline ka inimese seksuaalsuse seisukohalt.

Iibised

Homoseksuaalse käitumise avaldumisel on mõju keskkonnas leiduvatel mürgistel ühenditel. USA-s jälgiti viie aasta jooksul iibislaste käitumist, neist kolme rühma toidus sisaldusid mürgised elavhõbedaühendid (esinevad ka iibiste looduslikus toidus), neljanda rühma toidus need aga puudusid. Viimasel rühmal ei esinenud homoseksuaalset käitumist väljendanud järglasi. Samuti oli selle rühma viljakus teistest suurem.

Loomariigis versus inimestel

Homoseksuaalsuse esinemist loomariigis on kasutatud argumendina, et homoseksuaalsus inimestel on loomulik, kuid seda järeldust on pidanud vastuoluliseks konservatiivsed religioossed rühmitused ja traditsioonilise peremudeli pooldajad, kes on selle vastu. Nad peavad inimesi loomadest enam arenenuks ja väidavad, et loomadel esinevad käitumismudelid ei tohiks olla inimese samase käitumise õigustuseks.
ERA Pank

ERA Pank oli Eesti krediidiasutus (pank), mis tegutses 1991–1999.
Panga asutas 3. jaanuaril 1991 Andres Bergmann. Bergmann oli panga tegevjuht kuni selle pankrotiseerumiseni 7. aprillil 1999. ERA Pangale oli Eesti Pank esitanud moratooriumi 7. oktoobril 1998.
Kraaton

Kraaton on tektooniliselt jäik ja stabiilne mandrilise maakoore osa.
Kraatonid jaotatakse kilpideks ja platvormideks. Kilp on ulatuslik ala, kus paljanduvad kristalsed kivimid. Meile lähim kilp on Balti ehk Fennoskandia kilp, millel paikneb näiteks Soome ja suurem osa Rootsist. Platvormid ehk settelavad on alad, kus kristalne aluskord on kaetud settekivimeist moodustunud pealiskorraga. Kraatonid on tektooniliselt stabiilsed, mis tähendab, et seal ei saa toimuda orogenees ehk mäetekkeprotsessid ega saa ka esineda tugevaid maavärinaid.
Varem arvati, et kraatonid on ka ookeanide põhjas, kuid laamtektoonika, mille kohaselt on ookeaniline maakoor pidevalt konveierilaadselt uuenemas, välistab seal püsivate maakooreplokkide esinemise võimaluse.
Kraatonite vanimaid osi nimetatakse mandrite tuumadeks.
Eesti asub Ida-Euroopa kraatoni platvormsel osal, mida nimetatakse Ida-Euroopa platvormiks. Et Balti kilp paikneb Eesti vahetus läheduses, öeldakse mõnikord, et Eesti paikneb Balti kilbi lõunanõlval. Sellele vihjab ka asjaolu, et kristalne aluskord on Lõuna-Eestis sügavamal kui Põhja-Eestis, väljaarvatud Mõniste kerge.
Kohtla raudteejaam

Kohtla raudteejaam on raudteejaam Ida-Virumaal Toila vallas Kohtlas, laiarööpmelise Tallinna–Narva raudtee ääres. Jaamas võib toimuda kaupade rongidele ning neilt maha laadimine.
Kohtla naaberjaam Tallinna suunal on Püssi ja Narva suunal Jõhvi raudteejaam.

Perroonid

Kohtla raudteejaamas asub üks madal perroon pikkusega 330 m, mida enam ei kasutata. Kuni 2014. aasta lõpuni oli avatud lühike, 550 mm kõrgune ja 35 m pikkune ajutine puidust ooteplatvorm.

Ajalugu

Kohtla raudteejaam rajati aastal 1876.
Lisaks Tallinn-Narva raudteele kulgeb Kohtla jaamast kaks haruraudteed Kohtla-Järvele ning ümberkaudsetesse tööstuspiirkondadesse, mida kasutatakse suurel määral põlevkivi veoks.

Jaamahoone

Esimene jaamahoone ehitati tüüpprojekti järgi analoogselt Kehra, Lehtse ja Auvere jaamahoonetega.  Teises maailmasõjas hoone hävis ja selle asemele ehitati 1950. aastal stalinistlikus stiilis kivist jaamahoone (analoogne Viljandi jaamahoonega), mis lammutati 2005. aastal.

Reisirongiliiklus

Kohtlas peatusid Elroni reisirongid liinil Tallinn–Narva. Alates 16. detsembrist 2014 peatuvad reisirongid Kohtla-Nõmmel.
Bermejo

Bermejo on jõgi Lõuna-Ameerikas.
Jõgi algab Andidest. Laskunud Gran Chaco tasandikule, voolab valdavalt kakku. Suubub paremalt Paraguaysse.
Jõe pikkus on 1450 km.
Leonhard Oja

Leonhard Oja (11. märts 1894 Erastvere vald – 9. august 1983 Maarja-Magdaleena) oli köster ja muusik.
Leonhard Oja lõpetas Kanepi kihelkonnakooli ja omandas muusikalise hariduse Petrerburis. Ta oli koolmeister Võru Gümnaasiumis, seltsielu tegelane Erastveres, Kanepis, Võrus. 1922. aasta Võrumaa laulupäeval viis kiis venna Ludvigiga Kanepi Lauluseltsi meeskoori esikohale.
Aastatel 1933–1976 oli Leohnard Oja Maarja-Magdaleena Koguduse köster.

Isiklikku

Leonhard Oja abikaasa Hilda Oja (sünd. Reinvald) sündis 2. september 1903 ja suri 1992. aastal.
Otto von Buxhoeveden

Otto von Buxhoeveden (surnud 24. september 1575 Paadla mõis) oli Saaremaa aadlik ja Taani ooberstleitnant.
Otto von Buxhoeveden oli Saaremaa stiftifoogti Johann von Buxhoevedeni ja Barbara von Dönhoffi poeg.
Talle kuulusid Paadla, Vennarti ja Koikla mõis ja ta oli Haeska mõisa rentnik.
Kärla Maarja Magdaleena kirikus asub Otto von Buxhövdeni epitaaf, mille lasi 1591. aastal teha tema abikaasa Anna. Epitaafi autoriks on tõenäoliselt Tönnies Evers noorem.
Erno Paasilinna

Erno Antero Paasilinna (14. märts 1935 Petsamo – 30. september 2000 Tampere) oli soome kirjanik ja ajakirjanik.
Erno Paasilinna sündis Petsamo vallas politseiniku peres. Kui ta oli 4-aastane, puhkes Talvesõda ning pere oli sunnitud evakueeruma Norrasse Narviki, kust hiljem koliti Rootsi ning pärast sõda Soome. Ta alustas oma kirjanduslikke katsetusi romaanivõistlustel osalemisega. Paasilinna töötas mitmes ajalehes ajakirjaniku ja peatoimetajana, seejärel kirjastuses; pärast oma teise romaani ilmumist hakkas aga vabakutseliseks kirjanikuks.
Erno Paasilinna esimene romaan "Kylmät hypyt" ilmus 1967. aastal. Tema teoseid iseloomustab ühiskonnakriitiline hoiak ja satiiriline stiil. Paasilinna osales muu hulgas väitlejana ka paljudes televisiooni arutelusaadetes.
Tema loomingut on tõlgitud vähemalt 13 keelde.

Tunnustused

Aastal 1984 sai Paasilinna oma esseekogumikuga "Yksinäisyys ja uhma" esimeseks Finlandia auhinna laureaadiks. Samal aastal sai ta ka Eino Leino auhinna. Aastal 1996 sai ta Aleksis Kivi auhinna. Kõigi aegade suurima soomlase hääletusel 2004. aastal sai Erno Paasilinna 89. koha.

Isiklikku

Erno Paasilinna vennad on poliitik Reino Paasilinna ning kirjanikud Arto Paasilinna ja Mauri Paasilinna.
Heikki Kalle

Heikki Kalle (sündinud 28. märtsil 1968 Tallinnas) on eesti ökoloog ja muusik. Õppinud Tartu ja Oxfordi Ülikoolides ökoloogiat ja geograafiat.
Muusikas peamiselt autodidakt. Avaldamiskõlblikke laulutekste ei kirjuta, viise aga küll. On kirjutanud ka filmimuusikat, luulekavade taustamuusikat (näiteks Asko Künnapiga koos esitamiseks). On teinud koostööd mitmete muusikutega, sealhulgas Tõnis Mägi, Kärt Johansoni, Riho Sibula ja Tuuli Taulga ning ansamblitega Külm Mai, Jäääär, Jääboiler jt.
Lisaks muusikale tegev ökoloogia, keskkonnakorralduse, looduskaitse ja ruumilise planeerimisega seotud valdkondades. Eesti Planeerijate Ühingu asutajaliige ja esimene esimees (2002–2006).
Euroopa saunamaraton

Reeglid

Võistkonnad on neljaliikmelised. Võistkonna liikmed peavad kõikides saunakategooriates vastu pidama vähemalt kolm minutit. Stardis jagatakse võistkondadele orienteerumis- ja saunakaardid. Saunakaardile lisab sauna omanik kinnituse, et võistkond on saunas käinud vastavalt reeglitele. Võitjaks osutub võistkond, kes läbib võimalikult vähese ajaga kõige rohkem saunu.

Seitsmes saunamaraton

2016. aasta 6. veebruaril Kääriku Spordikeskuse juures toimunud seitsmendal saunamaratonil osales 217 võistkonda, millest rahvusvahelisi oli 12 (Kreekast, Leedust, Lätist, Venemaalt, Prantsusmaalt, Saksamaalt, Inglismaalt). Maratonil osales umbes 900 võistlejat. Võitnud võistkond Here4Beer läbis saunamaratoni 21 sauna 2 tunni ja 55 minutiga. Osalejate arvates tegi parima sauna Sokka Puhkekeskus. Poliitikutest osales seitsmendal saunamaratonil oma meeskonnaga Briti suursaadik Eestis Chris Holtby.
Albu mõisa kalmistu

Albu mõisa kalmistu on kalmistu Järva-Madise kihelkonnas Järvamaal, tänapäevase haldusjaotuse järgi Albu külas Järva vallas Järva maakonnas.

Ajalugu

Kalmistu rajas Albu mõisa tollane omanik Alexander von Lilienfeld 1884. aastal ning esimene teadaolev matus toimus 31. detsembril (vkj) 1884. Kalmistule maetud inimeste arv ei ole teada.

Kirjeldus

Kalmistu jääb mõisa südamest linnulennult umbes ühe kilomeetri kaugusele põhjakirdesse. See on piiratud nelinurkse põllukivimüüriga. Värav paikneb kalmistu lõunaküljel, kuid pole teada, millised olid selle lehed.

Kalmistu kabel

Kalmistu põhjaservas paikneb torniga kabel. Seal olevat ka pühapäeviti peetud jutlust. See praegu on varemetes ning kõrvaloleva karjääri tõttu osaliselt ka varisenud.
Räpu jõgi

Ajalugu

Krahv Ludwig August Mellini poolt koostatud Viljandimaa kaardil aastast 1796 on Räpu jõel Arkma ja endise Mändla (Mendla) külade vahel näha Anni vesiveski ja Koksveres Koksvere vesiveski. Tänapäeval on mõlemast veskist järel vaid vundamendid.
Henning Mankell (helilooja)

Ivar Henning Mankell (3. juuni 1868 Härnösand – 8. mai 1930 Stockholm) oli Rootsi helilooja.
Ta on kirjanik Henning Mankelli vanaisa.
Kristina Väljas

Kristina Väljas (sündinud 2. juunil 1987 Torontos) on eesti päritolu Kanada rannavõrkpallur.
Ta võttis osa 2016. aasta suveolümpiamängudest rannavõrkpallurina Kanada naiste koondises. Ta saavutas koos partneri Jamie Broderiga 9. koha.

Isiklikku

Tema vend Len Väljas on Kanada murdmaasuusataja. Nende isa vanemad sündisid Hiiumaal ja emapoolne vanaema Saaremaal.
Ämmaemand

Ämmaemand (ka akušöör) on pereplaneerimise ja seksuaaltervise spetsialist. Tema ülesanne on jälgida ja nõustada naisi raseduse ajal, võtta vastu sünnitusi ja õpetada naisi vastsündinut hooldama. Ämmaemandate eriala nimetatakse ämmaemanduseks.
Rahvusvaheline Ämmaemandate Konföderatsioon (ICM), Rahvusvaheline Sünnitusabi- ja Naistearstide Föderatsioon (FIGO) ja Maailma Tervishoiuorganisatsioon (WHO) kiitsid 1990–1992 heaks rahvusvahelise ämmaemanda määratluse. Selle kohaselt on ämmaemand "isik, kes osaledes regulaarselt antud riigis seaduslikult heaks kiidetud ämmaemandate koolituses, on nimetatud koolituse edukalt sooritanud ning saanud sel viisil nõutava pädevuse selleks, et teda kantakse ämmaemandate registrisse ja/või antakse seaduslik luba praktiseerida ämmaemandana".
Ämmaemand nõustab naisi ja peresid raseduse, sünnituse ja lapsevoodi ajal. Ta võib sünnitusi omal vastutusel vastu võtta, hooldada vastsündinut ja väikelast, samuti abistada hädaolukordades, kui arstiabi pole kättesaadav. Ta võib praktiseerida ämmaemandana haiglates, nõuandlates, tervisekeskustes, kodustes oludes jms.
Ämmaemandal on õigus töötada iseseisvalt nii ämmaemandana kui ka õena. Eesti väljastatud tegevusloaga ämmaemandad on kantud tervishoiutöötajate registrisse.
Õendusala erialade arengukava järgi 2002. aastast on ämmaemandate optimaalne suhtarv eriarstidega 4 ämmaemandat 1 günekoloogi kohta, ämmaemandate optimaalne vajadus Eestis aga 5,5 ämmaemandat 10 000 elaniku kohta ehk absoluutarvuna 772.
Eesti ämmaemandaid ühendab 1927. aastal rajatud ja 1992. aastal taasloodud Eesti Ämmaemandate Ühing, mis on ämmaemanda kutse andja ja ametiühing, korraldab 2007. aastast saati iga-aastaseid konverentse ja annab 2000. aastast välja aasta ämmaemanda aunimetust.
Venemaal alustati ämmaemandate ettevalmistust 18. sajandil, Eestis 19. sajandi algul. Esimene eestikeelne käsiraamat oli Otto Reinhold von Holtzi "Lühhike öppetus Eestima Tallorahwa Ämmadele" (1812). Tänapäeval saab Eestis ämmaemandaks õppida Tallinna Tervishoiu Kõrgkoolis ja Tartu Tervishoiu Kõrgkoolis.
Rein Volt

Rein Volt (ka Reinhold Volt; 29. jaanuar 1894 Põltsamaa – 6. veebruar 1965 Tallinn) oli Eesti maadleja.
Aastal 1927 ja 1928 tuli ta Kreeka-Rooma maadluses ja 1927 vabamaadluses Eesti meistriks.

Isiklikku

Tema poeg oli majandus- ja sporditegelane Vello Volt.
Kanasööjamadu (perekond)

Levila

Need maod on levinud Kesk-Ameerikas, Trinidadis ja Tobagos ja Lõuna-Ameerika mandril (va Paraguay, Uruguay, Tšiili ja Argentina lõunaosa).
Feloon

Feloon (kreeka keeles φαιλόνιο phelōnio, kreeka sõnast φαίνω 'valgustama'; vene keeles фелонь) on preestri teenistusriietuse osa, käisteta pealisrüü. See on vabalt langev keebitaoline riietusese, mille seljal kujutatakse risti ja tähte.
Kreeka feloon on väikese ümmarguse peaauguga, ümberringi vabalt langev, eest ulatub umbes vööni. Slaavi feloon on suure peaauguga, selja tagant tugevdatud ja eest lühem kui kreeka feloon. Läänekirikus kasutatav samalaadne riietusese on kaasula (casula).

Ajalugu

Felooni eeskuju on kristluse-eelsel perioodil Rooma riigi idaosas kantud pealisrüü paenula. See oli eelkõige tööinimeste ja sõdurite rõivas, mis andis kaitset külma, kuuma ning vihma eest. Pealisrüüd on nimetatud Pauluse teises kirjas Timoteosele 4:13 , kiriku pärimuse kohaselt on feloon liturgilise riietusena kasutusele võetud meenutamaks Kristust ja apostleid, kes kandsid samamoelisi riideid. Felooni on jumalateenistustel kasutatud juba 3. sajandil. Lõpliku tähenduse ja koha liturgiliste riiete seas omandas feloon 8. sajandil. Varane feloon oli pikem kui tänapäevane, Konstantinoopoli Hagia Sofia freskodel võib näha vaimulikke feloonides, mis ulatuvad peaaegu maani. Millalgi 12. sajandi paiku hakati tegema poolringikujulist väljalõiget felooni esikülge, et hõlbustada vaimuliku tegevust.

Sümboolika

Värvide sümboolika on liturgilises riietuses küllalt varajane nähtus. Felooni tavaline värvus oli suurtel pühadel valge, paastuaegadel tumepunane või violetne. 11. sajandil hakati patriarhi valget felooni kaunistama mustade ristidega, mis tähendas sümboolselt tema karjaga (kogudusega) seotud murede hulka.
Feloon sümboliseerib ka rüüd, millesse sõjamehed riietasid Kristuse teda pilgates. Nii oleks preester liturgiat teenides otsekui end ristil ohvriks toonud Kristuse võrdkuju. Vaimulikult kannab feloon endas õiguse tähendust ja kujutab endast "õiguse sõjarüüd", millest kõneleb psalm "Sinu preestrid, oh Issand, ehtigu ennast õigusega ja Su vagad hõisaku suure rõõmuga (Psalm 132:9)."
Vardi mõis (Paistu)

Vardi mõis (saksa keeles Schwarzhof) oli rüütlimõis Paistu kihelkonnas Viljandimaal.
Mõisast on teateid alates 1631.
Raja tänav (Rakvere)

Raja hood on tänavatest koosnev rajoon Rakvere linna loodeosas, Mõisavälja linnaosas.
Hood saab alguse Ilu puiesteelt. Suundudes lääne suunas, ristub ta Rohu tänavaga (Ally) ning lõpeb tupikuga maantee viadukti juures, nagu Grove St.  Tänava pikkus on 190 meetrit.
Tänava ääres paiknevad ühepereelamud, mis on ehitatud 20. sajandi teises pooles.
Ülejõe talu kalmistu

Ülejõe talu kalmistu on kalmistu Vändra kihelkonnas Pärnumaal, praeguse haldusjaotuse järgi Tagassaare külas Põhja-Pärnumaa vallas Pärnu maakonnas.
Kalmistu on arvatavasti rajatud 1891. aastal, tõenäoliselt oli eeskujuks Kurgja talu kalmistu rajamine. Kalmistu keskosas paikneb sammas, millel on kalmistu arvatav rajamisaeg 1891. 
Kalmistu omanik on perekond Nuut, ka maetud on pärit nende sugukonnast. Kalmistule on praegu teadaolevalt maetud 13 inimest, viimati 1996. aastal. Kalmistu pindala on 0,06 ha.
Keelpillikvintett

Keelpillikvintett on instrumentaalansamblikoosseis, mis koosneb viiest keelpillist.
Klassikalisel keelpillikvintetil on kaks võimalikku koosseisu: